અમેરિકાના હ્યુસ્ટન ખાતે સુગરલેન્ડના રિક્રિએશન સેન્ટરમાં તાજેતરમાં ‘સાહિત્ય સરિતા’ અંતર્ગત મળેલી બેઠકમાં લેખિકા કામિની સંઘવીનું વક્તવ્ય યોજાયું હતું. કામિનીબહેન સંઘવીના લેખો-નવલકથાઓનાં લખાણોમાં વૈવિધ્ય જોવા મળે છે. સામાજિક કુરિવાજો, સ્ત્રી-પુરુષ સંબંધો, સ્ત્રીઓને થતા અન્યાયો અને અસમાનતા પરના તેમના લેખ પ્રશંસાને પાત્ર બન્યા છે. અમરેલીમાં જન્મેલા અને એમ.એ. (ઇંગ્લિશ લિટરેચર) થયેલા કામિનીબહેને ગુજરાત મિત્રથી કારકિર્દીની શરૃઆત કરી હતી. ૨૦૧૨થી તેઓ ફ્રીલાન્સ જર્નાલિસ્ટ તરીકે કામ કરી રહ્યાં છે. ‘અભિયાન’માં કોર્ટ ડ્રામા પર આધારિત તેમની નવલકથા ‘રાઈટ એંગલ’ વાચકોમાં ખૂબ જ લોકપ્રિય બની છે. ‘મારી સર્જનયાત્રા’ વિષય પર વક્તવ્ય આપતાં કામિનીબહેને ‘દિલ કે ઝરોખો સે’ના કેટલાક યાદગાર લેખોની વાતો કરી શ્રોતાઓને રસતરબોળ કરી મુક્યા હતા. ‘દિયર આધા ઘરવાલા’, ‘દહેજપ્રથા-જૂની બોટલમાં નવો દારૃ’, ‘સ્ત્રી અંધશ્રદ્ધાની વાહક અને ચાહક છે,’ ‘નિવૃત્તિ હીરો નથી, ઝીરો છે’ વગેરે લેખોની છણાવટ કરી હતી. ‘કોકાકોલા’ની જૂની અને નવી જાહેરખબરોમાં સ્ત્રીઓના ચિત્રીકરણ અંગે પણ પોતાનો આક્રોશ ઠાલવ્યો હતો. ઉત્તરાખંડની સ્ત્રીશક્તિની સત્ય ઘટનાએ શ્રોતાઓને ભાવવિભોર કરી મુક્યા હતા. ૨૦૧૪માં લતા કારે નામની ૬૦ વર્ષની મહિલાને મેરેથોન દોડમાં મળેલા રૃપિયા પાંચ હજારના ઇનામની વાત સાથે આપણો સમાજ સ્ત્રીઓને અમુક બાબતોમાં કેટલો અન્યાય કરે છે અને આપણે સામાજિક ક્ષેત્રે આજે પણ કેટલા પછાત છીએ એની રજૂઆત કરી હતી.